Document ID: /fineweb-2-swissfilter-quality_10-filterrobots/filtered/01798.jsonl.gz/670

Ab sofort serviere mir wieder jede Donnschtig Aabe üses
TATAR us Schwiizer Rindfleisch.
Miud, würzig oder scharf?
Bis Ändi Septämber gits es jede Donnschtig Aabe.
und ou das Johr heisst's: es het solangs het!
Drum tüet's bitte reserviere u üs bir Reservation o grad druf hiiwiese.
E Guete wünsche Öich
Roli, Markus us ganze Löie-Team

Mit Vougas hei mir dä Früehlig dörfe dürezieh u chöme vom
8. bis zum 23 Juli zumene Boxestop sprich Ferie.
Voutanket u mit glüftete Gringe näh mir de ab em 24. Juli wieder Fahrt uf u begleite Öich gärn düre Summer.
E Guete wünsche Öich
Roli, Markus us ganze Löie-Team

Mir si grad e chli baff gsi, wo mir vernoh hei, dass mir i der erschte Usgab vom
FALSTAFF Beizenguide 2019
mit der beschte Wycharte prämiert si worde und usserdäm Dir als Gescht üses Huus mit ganze
91 vo 100 mügliche Pünkt uszeichnet heit.
(https://www.falstaff.ch/ld/r/meiers-loewen-berken-graben)
Und es geit bereits i die 2. Rundi für's 2020. We Dir üs wieder möchtit derbi ha, de göht doch bitte uf
https://beizenvoting.falstaff.ch/ für üs go schtimme. Mir würde üs fröie.

Alle Jahre wieder....

dörfe mir bau 2 jungi, motivierti Froue is Bruefsläbe entlah. Aber vorhär chöme no die cheibe Prüefige ;-(
Um dene Beide es Zückerli z'gäh, dörfe ou si das Jahr sich öppis vo üs Cheffe wünsche.
Änd hier ar ze results off ze Löielehrlingsschüri:
5.0 E Grillaabe mit de Lernende
5.1 E Cocktailaabe mit em Team
5.2 E Kinoaabe für die ganzi Mannschaft
5.3 En Aabe mitenang uf em Wuhrplatz
5.4 E Rundi Aarebötle mit de Lernende (der Markus isch ke Wasserratte, Roli de schon ender)
5.5 En Teamusflug zum Tatarehuet go ässe
5.6 En Usflug mit de Lernende in Adventure Room (der Markus wartet de dusse!)
5.7 E kulinarischi Tagesreis mit de Lernende (am Schluss so ine Punkteschuppe)
5.8 (jetz chunnt's) d'Cheffe schaffe als Barbie und Ken verchleidet amene Samschtig Aabe
5.9 Europapark mit em ganze Team u no
6.0 die ganzi Palette vo Usflüg mitenang
Auso mir si säuber gschpannt, was die beide im Durchschnitt wärde mache u hoffe eifach...... ja, das cha me sich ja guet vorschtelle, weli Note mir nid wei ;-) Mir drücke uf jede Fau beidne üser Duume u hoffe es göng aus guet.
U gli isch's verbi u mir si mitenang am......??? Das chunnt de Ändi Juni us.

Uf em Perron

" Halloooo! Hoi! He, Du? Fäbu!? Guguus?". So het's chürzlich näbe mir am Morge früeh uf em Bahnschteig tönt.
Mir, no immer am Verwache, i eim vo dene sältene Fäll, wo'n'ig mit em Zug ungerwägs bi, fahrt das Gschrei fei schreg i und ig wott grad e Sauve vou losloh, do seit mis unbekannte Näbedra: "Dä ghört nüt, het d'Schtöpsle i de Ohre!", luegt uf en anger Bahnschteig übere, wo'när eine kennt, nimmt sis Handy füre, töggelet druf ume u kener 10 Sekunde schpäter zuckt dä Ohreschtöpseltyp uf em anger Perron zäme, nimmt ebefaus sis Handy i d'Hang, töggelet ou druuf los u wo bi mim Näbedra s'Handy suuret, luegt är uf u winkt mim Näberda erfröit zue.
Aber NEI! Är antwortet nid! ----- Chunnt ou nid uf ne zue!-----
Är nimmt wieder sis Handy u töggelet ir Ping-Pong-Manier mit Grinse u Schmunzle, mit Ougebrauezieh u Handmimik, der Blick geng uf's Handy grichtet mit mim Näbedra, bis der Zug chunnt. Bim Ischtiige seit mis Näbedra erfröit zu mir: "Das het mi jetz gfröit, ihn wieder einisch z'gseh!" u verwungeret sich e chli über mis verdutzte Gsicht, wo'n'ig, wom Momänt überrumplet, ha gmacht.
Während der Fahrt han ig de en Idee gha, wo mi het lo schmunzle. We Dihr ab jetz zu üs chömit, wei mir de ou Öichi Handynummere. De chönnt ig de nämlich am Schluss vom Aabe diräkt us der Chuchi e Gruppechat starte zum Nochefroge, ob Dihr zfriede sit. Gsuch sicher no guet us, wenn aui Handy im Restaurant mitenang würde lüte u es kollektivs Töggele dür's Huus gieng, oder?
Aber zersch mau e Guete mitenang u heit e schöni Vorwiehnachtszit
Markus Meier